苏轼
赠李兕彦威秀才
魏王大瓢实五石，种成濩落将安适。
可怜公子持十牛，海上三年竟何得。
先生少负不羁才，从军数到单于台。
天山直欲三箭取，白衣将军何人哉。
夜逢怪石曾饮羽，戏中戟枝何足数。
誓将马革裹尸还，肯学班超苦儿女。
封侯卫霍知几许，老矣先生困羇旅。
酒酣聊复说平生，结袜犹堪一再鼓。
弃书捐剑学万人，纨裤儒冠皆误身。
穷途政似不龟手，与世羞为西子颦。
如今惟有谈天口，云梦胸中吞八九。
世间万事寄黄粱，且与先生说乌有。